b'\n_START_ARTICLE_\nMagnetno polje\n_START_PARAGRAPH_\nMagn\xc3\xa9tno p\xc3\xb3lje je prostor okrog trajnih magnetov ali vodnikov, po katerih te\xc4\x8de elektri\xc4\x8dni tok, v katerem se lahko zazna magnetno silo in magnetni navor. Dolo\xc4\x8deno je z gostoto magnetnega polja.\n_START_SECTION_\nMagnetni dipol\n_START_PARAGRAPH_\nNarava magnetnega polja postavlja dodatno omejitev za simetrijo magnetnega polja: to ima vedno sodo \xc5\xa1tevilo polov, od katerih jih je to\xc4\x8dno polovica severnih, polovica pa ju\xc5\xbenih. Najpreprostej\xc5\xa1e tak\xc5\xa1no polje je dipolno z enim severnim in enim ju\xc5\xbenim polom. Druga\xc4\x8de povedano: v naravi ne obstajajo makroskopski magnetni monopoli, ampak vsak magnet vedno sestavljata severni in ju\xc5\xbeni pol. V tem se magnetno polje razlikuje od elektri\xc4\x8dnega polja, kjer te omejitve ni (zgled je polje okrog to\xc4\x8dkastega naboja).'